《吊卢殷》
唐代·孟郊

诗人多清峭，饿死抱空山。白云既无主，飞出意等闲。

久病床席既，护丧童仆孱。故书穷鼠啮，狼藉一室间。

君归新鬼乡，我面古玉颜。羞见入地时，无人叫追攀。

百泉空相吊，日久哀潺潺。

唧唧复唧唧，千古一月色。新新复新新，千古一花春。

邙风噫孟郊，嵩秋葬卢殷。北邙前后客，相吊为埃尘。

北邙棘针草，泪根生苦辛。烟火不自暖，筋力早已贫。

幽荐一杯泣，泻之清洛滨。添为断肠声，愁杀长别人。

棘针风相号，破碎诸苦哀。苦哀不可闻，掩耳亦入来。

哭弦多煎声，恨涕有馀摧。噫贫气已焚，噫死心更灰。

梦世浮闪闪，泪波深洄洄。薤歌一以去，蒿闭不复开。

登封草木深，登封道路微。日月不与光，莓苔空生衣。

可怜无子翁，蚍蜉缘病肌。挛卧岁时长，涟涟但幽噫。

幽噫虎豹闻，此外相访稀。至亲唯有诗，抱心死有归。

河南韩先生，后君作因依。磨一片嵌岩，书千古光辉。

贤人无计校，生苦死徒夸。他名润子孙，君名润泥沙。

可惜千首文，闪如一朝花。零落难苦言，起坐空惊嗟。

耳闻陋巷生，眼见鲁山君。饿死始有名，饿名高氛氲。

戆叟老壮气，感之为忧云。所忧唯一泣，古今相纷纷。

平生与君说，逮此俱云云。

初识漆鬓发，争为新文章。夜踏明月桥，店饮吾曹床。

醉啜二杯酿，名郁一县香。寺中摘梅花，园里翦浮芳。

高嗜绿蔬羹，意轻肥腻羊。吟哦无滓韵，言语多古肠。

白首忽然至，盛年如偷将。清浊俱莫追，何须骂沧浪。

前贤多哭酒，哭酒免哭心。后贤试衔之，哀至无不深。

少年哭酒时，白发亦已侵。老年哭酒时，声韵随生沉。

寄言哭酒宾，勿作登封音。登封徒放声，天地竟难寻。

同人少相哭，异类多相号。始知禽兽痴，却至天然高。

非子病无泪，非父念莫劳。如何裁亲疏，用礼如用刀。

孤丧鲜匍匐，闭哀抱郁陶。烦他手中葬，诚信焉能褒。

嗟嗟无子翁，死弃如脱毛。

圣人哭贤人，骨化气为星。文章飞上天，列宿增晶荧。

前古文可数，今人文亦灵。高名称谪仙，升降曾莫停。

有文死更香，无文生亦腥。为君铿好辞，永传作谧宁。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。